Den svenske regering har med bred politisk støtte i Riksdagen besluttet at tage imod langt flere flygtninge end de øvrige nordiske lande. Over de næste fire år forventer de svenske myndigheder at modtage op mod 340.000 asylansøgere, hvoraf størstedelen vil være syriske flygtninge, der efter de svenske regler automatisk er sikret opholdstilladelse.

Medlem af Dansk Folkepartis ledelse Søren Espersen har flere gange advaret mod, at en lempelig svensk udlændinge politik risikerer at sende flygtninge med svensk opholdstilladelse over sundet til skade for Danmark. Først i 2007. Senest i begyndelsen af denne uge.

Alligevel er det svært at finde dokumentation på, at indvandring fra Sverige mod Danmark har udgjort en trussel de seneste otte år, hvor Sverige har haft en markant lempeligere asyl- og udlændingepolitik. Berlingske har sat Dansk Folkepartis Søren Espersen i stævne.

Bør man som politiker ikke have dokumentation for, at en lempelig svensk asylpolitik kan skade Danmark, før man farer i blækhuset og advarer mod indvandring fra Sverige?

»Jamen det bliver tilfældet. Det hele er et spørgsmål om, hvornår den svenske økonomi ikke kan klare det mere. Den svenske statsminister Fredrik Reinfeldt har jo sagt, at man vil bruge 48 milliarder kroner på flygtninge de næste fire år. Intet samfund kan tåle at have et system, hvor alle trækker på kasserne uden at bidrage til det. Det kan godt være at den svenske økonomi er stærk og at de har en sikker valuta. Men jeg tror ikke på at det fortsætter. På et eller andet tidspunkt, så kollapser den svenske økonomi på grund af det her,« siger Søren Espersen.

Men hvad bygger du den konklusion på, der er jo ikke sket noget de seneste otte år, hvor Sverige har haft en markant lempeligere udlændingepolitik end den danske?

»Det er jo almindelig sund fornuft«.

Men statistikkerne har jo de seneste år vist noget andet. Der er flere indvandrere der er kommet ind på det svenske arbejdsmarked sammenlignet med situationen i Danmark. Så jeg spørger igen, hvad bygger du din formodning på?

»Fredrik Reinfeldt har jo sagt, at det kommer til at gå ud over velfærden. Det er hans egne ord. Så tilføjer han, at det er han ligeglad med. Nu begynder Sverige at begrænse velfærden. Når først man starter på det, så er det logisk at søge andre steder hen«.

Og så må jeg spørge igen. Hvad bygger du den analyse på?

»Jamen hør nu her, jeg er ikke nogen økonomisk spåmand. Jeg er bare almindelig snusfornuftig og siger, at det kan ikke lade sige gøre at køre et system, hvor man på tre år inviterer 350.000 nye mennesker ind, hvoraf det kan tage årevis, før de kommer i arbejde. Jeg ved godt, at svenskerne er gode til at få folk i arbejde. Men jeg tror ikke på det og mit gæt er ligeså godt som deres«.

Men det findes jo forskningsprojekter, der viser, at flygtninge med opholdstilladelse hovedsageligt rejser tilbage til deres hjemland, hvis de endelig forlader landet. Jeg har dog endnu ikke stødt på studier, der viser, at flygtninge i stigende grad rejser til deres øvrige naboland?

»Nej, men det mener jeg så vil blive tilfældet. Hvorfor skulle de søge tilbage til det land, hvor det går dårligt økonomisk. Og hvor der ikke findes noget, der hedder sociale ydelser. Det er det, vi har i Norden. Her har vi den fulde ret til at bosætte os i Norge, Sverige, Finland og Danmark. Og jeg tror fuldt og fast på, at den svenske økonomi kollapser. Man må jo spørge sig selv, hvorfor man vil ødelægge sit eget lands økonomi på den måde«.

Så lad os sige svensk økonomi kollapser og det fører til stigende indvandring fra Sverige mod Danmark. Hvor langt ude i fremtiden sker det?

»Det kan jeg ikke vide. Nu har vi fået de første advarsler. Prøv at se på det kæmpe store tal, der hedder 48 milliarder kroner, som Sverige vil bruge på integration. Vi sidder med en finanslov lige nu, der er småpenge i forhold til det«.

Men de 48 milliarder kroner bliver jo i Sverige betragtet som en investering, fordi de er med til at få indvandrerne i beskæftigelse, hvilket på den lange bane bliver en gevinst for Sverige. Så hvorfor mener du at kunne sige, at det stadig er et problem?

»Det er en trossag. Og jeg tror ikke på det. Jeg er ikke nogen særlig stor økonom, men jeg tror ikke på det. Lad mig så bare sige det«.

Så den advarsel du kommer med, og dine konklusioner om at svensk økonomi kollapser og sender tusindvis af flygtninge over grænsen til Danmark til skade for hele vores samfund, hviler på din egen tro på, hvordan økonomien i Sverige vil udvikle sig?

»Jamen de 48 milliarder kroner skal bruge på social velfærd. Der bliver skåret ned på de social budgetter. Det er jo ikke sådan, at man nu investere 48 milliarder kroner anlægsprojekter eller på produktion. Der er tale om reelle besparelser. Det virker ikke som om, at det en særlig god forretning«.

Men når du så hører, at den svenske erhvervsminister går ud og forsikrer, at man agter at bruge 572 mia. kr. alene på infrastruktur de nærmeste år. Og at der samtidig er penge til velfærd på trods af, at man bruger 48 milliarder kroner på flygtninge. Gør det så ikke indtryk på dig?

»Nej, fordi statsministeren har sagt det modsatte. Og så kan hun sige, at det nok skal gå, og det er klart hun siger det, når der kun er fire dage tilbage til valget i Sverige. det er en trossag, og jeg er fuldstændig overbevist om, at flygtningene vil komme til Danmark,« siger Søren Espersen.